DECRETO 367/2009, do 23 de xullo, polo que se acorda a cesión ao Concello de Santiago de Compostela dos terreos situados no lugar das Casas Novas e que conforman o parque urbano de Monte Pío.
CONSELLERÍA DE FACENDA — III. OUTRAS DISPOSICIÓNS — 06/08/2009

Con data do 19 de febreiro de 2001 asinouse un convenio de colaboración entre a Comunidade Autónoma de Galicia e o Concello de Santiago para o desenvolvemento de actuacións urbanísticas na cidade de Santiago.
Na cláusula primeira do convenio a Comunidade Autónoma de Galicia comprometeuse á execución das obras de acondicionamento do parque urbano de Monte Pío e á súa posterior cesión a título gratuíto ao Concello de Santiago.
Os terreos en que se sitúa o parque público forman parte rexistralmente dun predio matriz en que está situado o complexo institucional Monte Pío. Para efectos da súa segregación, con data do 12 de marzo de 2007 a Xunta de Goberno Local do Concello de Santiago acordou a concesión de licenza municipal para a segregación do parque público.
A titularidade do ben corresponde á Comunidade Autónoma de Galicia en virtude de resolución da Delegación do Goberno en Galicia do 21 de xaneiro de 2000, que acordou a reversión deste predio.
Mediante resolución do 29 de maio de 2009 acordouse a segregación do inmoble de 42.500 m2.
A Secretaría Xeral e do Patrimonio tramitou o expediente de cesión do inmoble de acordo co previsto nos artigos 83 e seguintes do regulamento que desenvolve a Lei 3/1985, do 12 de abril, do patrimonio de Galicia.
Na súa virtude, por proposta da conselleira de Facenda e logo da deliberación do Consello da Xunta na súa reunión do día vinte e tres de xullo de dous mil nove,
DISPOÑO:
Artigo 1º
Acórdase a cesión a título gratuíto a favor do Concello de Santiago de Compostela do seguinte inmoble:
Parcela dunha superficie de 24.678 m2, segundo recente medición, que limita: norte, camiño das Casas Novas e resto propiedade do Estado; sur, parcela do Espiño, en parte parque público cedido ao Concello de Santiago e en parte terreo edificable propiedade de Layetana Desarrollos Inmobiliarios S.L.; leste, terreos edificados con fronte á rúa de Fonte do Ouro e terreos propiedade do Estado; e oeste, rúa de Monte Pío. Referencia catastral 15079A135000930000QK.
Artigo 2º
A cesión en propiedade queda sometida ás seguintes cláusulas:
-O inmoble destinarase a parque público municipal, agás as vías que se encontren nel, que deberán destinarse ao seu propio fin.
-No caso de que o inmoble non for dedicado ao uso previsto no acordo de cesión, deixar de estalo con posterioridade ou se descoidar ou utilizar con grave quebrantamento, ou se se incumpriren as condicións do acordo, considerarase resolta a cesión e o inmoble reverterá á Comunidade Autónoma de Galicia, que terá dereito a percibir, logo da oportuna taxación pericial, o valor dos detrimentos ou das deterioracións que tiveren experimentado. A Consellería de Facenda poderá comprobar o cumprimento das obrigas que leva implícitas a cesión. A reversión producirase con todas as súas pertenzas e accesións, sen que proceda a favor do Concello ningunha indemnización.
Artigo 3º
A cesión formalizarase en escritura pública subscrita pola secretaria xeral e do Patrimonio ou funcionario en quen delegue, debendo constar nela o acordo de cesión e a aceptación do cesionario. Os custos de formalización serán pola conta do cesionario.
Disposición derradeira
A Consellería de Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, vinte e tres de xullo de dos mil nove
Alberto Núñez Feijóo
Presidente
Marta Fernández Currás
Conselleira de Facenda